Granlund (yritys)

Granlund Oy (aik. Insinööritoimisto Olof Granlund Oy) on suomalainen rakennus- ja kiinteistöalan asiantuntijayritys. Yrityksen toiminta koostuu taloteknisestä suunnittelusta, energia- ja kiinteistöalan konsultoinnista, rakennuttamisesta ja valvonnasta, kiinteistöalan ohjelmistoista, taloyhtiöiden isännöinnistä, rakenne- ja arkkitehtisuunnittelusta. Yhtiön liikevaihdosta pääosa liittyy talotekniikan suunnitteluun. Talotekniikan avulla vaikutetaan muun muassa sisätilojen lämpötilaan, ilmankosteuteen, valaistukseen ja rakennuksen energiankäyttöön. Talotekniikkasuunnittelussa Granlund on Suomen markkinajohtaja.

Suomen kymmenen suurimman insinööritoimiston joukkoon kuuluvalla yhtiöllä oli loppuvuonna 2024 1545 työntekijää. 

 Historia 
 Insinööritoimisto Granlund Oksanen (1960–1977) 
Diplomi-insinööri Olof Granlund ja hänen työtoverinsa Antti Oksanen perustivat Insinööritoimisto Granlund Oksasen vuonna 1960. Yhtiö alkoi suunnittella sairaaloiden, maanalaisten tilojen ja julkisten rakennusten LVI-tekniikkaa esimerkiksi puolustusvoimien kiinteistöihin.  

Yritys alkoi hyödyntää tietotekniikkaa 1970-luvulla, kun rakennusten olosuhteita alettiin simuloida reikäkorteilla. Yhtiö kehitti myös rakennusten energiakulutukseen keskittyvän laskentaohjelmiston, joka julkaistiin 1970-luvun energiakriisien aikaan. Oksasen kuoltua vuonna 1977 Olof Granlund alkoi johtaa yritystä yksin.

 Insinööritoimisto Olof Granlund (1978–2004) 

1980-luvulla yhtiö laajensi toimintaa kaikille talotekniikan suunnittelualueille. 

Vuonna 1990 Granlund jäi eläkkeelle myytyään osuutensa yhtiön toimivalle johdolle. Suomen lama ei ollut rakennusyhtiöille helppoa, ja myös Granlund joutui irtisanomaan ja lomauttamaan työntekijöitään. Laman aikana syntyi idea keskittyä dataan ja ohjelmistoihin. Olof Granlund kuoli maaliskuussa 2005.

Vuonna 2004 Insinööritoimisto Olof Granlund valittiin Helsingin Musiikkitalon LVI-suunnittelijaksi.

 Granlund (2005–2019) 
Vuonna 2005 Granlund toimi kansainvälisesti ja työllisti yli 300 henkilöä. Vuonna 2010 yhtiön toimitusjohtajana aloitti Pekka Metsi. Yhtiön liikevaihto oli noin 33 miljoonaa euroa.

Tammikuussa 2013 Granlund osti 24 henkilöä työllistäneet Kareplan-yhtiöt: Karelplan Oy:n, Lappeenrannan LVI-Tekniikka Oy:n, Karelplan Imatra Oy:n ja Insinööritoimisto Karelplanin. Granlundilla oli yli 400 työntekijää. Vuonna 2015 jyväskyläläisestä LVI-insinööritoimisto Lindroos Oy:stä tuli osa konsernia. 

Helmikuussa 2018 Granlund Consulting osti Suomessa ja Isossa-Britanniassa toimineen Greenfield Consuting Oy:n sekä enemmistön Greenfield Nordic Ltd:stä. Marraskuussa Granlund osti sähkösuunnittelutoimisto Easytec Oy:n Jyväskylästä. Konserni työllisti 900 työntekijää 20 paikkakunnalla Suomessa, mutta sillä oli toimistot myös Dubaissa, Shanghaissa, Sheffieldissä ja Malmössä.

 Granlund (2020–) 
Tammikuussa 2020 Granlund osti itäsuomalaisen Suomen Controlteam Oy:n, joka työllisti 27 henkilöä ja oli keskittynyt rakennuttamiseen, valvontaan ja talotekniikkaan. Helmikuussa yhtiö laajensi datakeskusliiketoimintaansa, joka työllisti sata työntekijää konesalien suunnittelussa ja muissa asiantuntijapalveluissa. Lidköpingiin perustettiin konesaleja suunnitteleva Granlund Sweden AB. Toukokuussa Granlund osti taloyhtiöiden isännöintiin keskittyneen Talohallinta Oy:n, jonka uudeksi nimeksi tuli Granlund Isännöinti. Yhtiön liikevaihto ylitti ensi kertaa sadan miljoonan euron rajan. Liikevaihdosta kymmenesosa tuli ulkomailta ja kansainvälisistä markkinoista suurin oli Ruotsi. Vuoden lopussa yhtiöllä oli lähes 1100 työntekijää. 

Vuonna 2021 Granlund teki seitsemän yrityskauppaa. Alkuvuonna Granlund Consulting sulautettiin emoyhtiöön. Helmikuussa Granlund Isännöinnin uutena toimitusjohtajana aloitti Matti Nieminen, kun hänen edeltäjänsä Tero Heikkilä joutui eroamaan viikkoa aiemmin julkistetun isännöintialan valtakunnallisen hintakartelliepäilyn vuoksi. Epäily koski vuosia 2014–2017, jolloin Heikkilä oli toiminut Isännöintiliiton toimitusjohtajana. Granlund Isännöinti ei liittynyt kartelliin. Kesäkuussa Granlund kertoi kolmesta yrityskaupasta. Paimiosta ostettiin talotekniikan rakennuttamiseen ja valvontaan sekä määrä- ja kustannuslaskentaan erikoistunut VA Optimate Oy, Mikkelistä LVI-suunnitteluun keskittynyt Insinööritoimisto HTTC Oy ja Lahdesta WE-sähkö Oy. Elokuussa ostettiin Insinööritoimisto J. Markkanen Oy, syyskuussa Imatran Juva Oy ja lokakuussa Sähkösuunnittelu Macel Oy. Granlund Saimaa ja Imatran Juva yhdistyivät.

Vuonna 2022 Granlund teki viisi yrityskauppaa. Tammikuussa Granlund osti ruotsalaisen ECO Konsult i Stockholm AB:n, joka nimettiin Granlund Stockholm AB:ksi. Yhtiö oli erikoistunut sähkö-, tele-, turva- ja valaistussuunnitteluun sekä mittauksiin. Suomesta ostettiin Lean 4D -yritys, joka toteutti rakennushankkeille 4D-aikataulutuksia. Suunnittelun taustatietona käytetään 3D-tietomallia, jonka pohjalta syntyy visuaalinen 4D-aikataulusuunnitelma. Maaliskuussa ostettiin Insinööritoimisto Vesi & Watti Oy Mäntsälästä ja K-Suunnittelu Oy Mikkelistä., kesäkuussa Imatran Arkkitehtuuritoimisto Oy. Yhtiön liikevaihto kasvoi 18 prosenttia.

Kesäkuussa 2023 Granlund kertoi organisaatiomuutoksesta, jonka myötä 12 konsernin tytäryhtiötä yhdistetään emoyhtiöön. Lokakuisen yhdistymisen ulkopuolelle jäi vain Granlund Isännöinti. Yhtiörakenteen yksinkertaistamista perusteltiin kansainvälistymistavoitteilla ja siihen liittyvän rahoituksen saannilla. Lokakuussa 2023 ostettiin Projektivisio Oy ja marraskuussa Arkkitehtitoimisto ON Oy Kuopiosta.

Tammikuussa 2024 ostettiin Rakennuttajatoimisto Rantatupa Oy. Kesäkuussa kansainvälisestä sijoitusyritys ICG:stä tuli Granlundin vähemmistöosakas. Ruotsista ostettiin K-Lab Projektering, jonka kanssa Granlund oli tehnyt yhteistyötä datakeskushankkeissa. Heinäkuussa ostettiin Arkkitehtitoimisto Jääskeläinen Oy Seinäjoelta, elokuussa lahtelainen Arkkitehtityö Virtanen Oy. Marraskuussa 2024 ostettiin lukuisia terveydenhuollon kohteita suunnitellut tamperelainen Raami Arkkitehdit Oy, jolla oli noin 40 työntekijää. Granlund teki kymmenessä vuodessa miltei 40 yrityskauppaa.

 Organisaatio 
Vuoteen 2024 asti Granlund Oy oli täysin työntekijöidensä omistama yritys. Nykyisin sillä on noin 260 työntekijäomistajaa sekä kansainvälinen vähemmistöomistaja, sijoitusyhtiö ICG. Loppuvuonna 2024 sillä oli yli 1500 työntekijää.

Granlund Oy:n pääkonttori sijaitsee Helsingissä, yhteensä sillä on toimintaa Suomessa 27 paikkakunnalla. Suomessa yhtiöllä on yksi tytäryhtiö, Granlund Isännöinti. Ruotsissa yhtiö toimii Tukholmassa ja Lidköpingissä. Yhtiöllä on toimintaa myös Isossa-Britanniassa. Granlundilla on kansainvälistä liiketoimintaa myös muun muassa Pohjoismaissa ja Baltiassa.

 Liiketoiminta 
Granlundin projektit liittyvät muun muassa sairaaloihin, datakeskuksiin, liiketiloihin, oppilaitoksiin, energiayhtiöihin, teollisuuteen, liikenteeseen ja taloyhtiöihin. Esimerkiksi datakeskusliiketoiminnassa työskentelee noin noin sata työntekijää. Yhtiö käyttää innovaatio- ja kehitystoimintaan noin kuusi prosenttia liikevaihdosta.

Vuonna 2025 yhtiöllä on viisi liiketoiminta-alaa.

 Suunnittelu 
Granlundin suurin toimiala on talotekninen suunnittelu, jota se on toteuttanut esimerkiksi sairaaloihin, konesaleihin, kauppakeskuksiin, hotelleihin, kouluihin, päiväkoteihin ja toimistoihin. Suunnitteluun kuuluu myös arkkitehtisuunnittelu ja rakennesuunnittelu, jolla voidaan vaikuttaa muun muassa rakentamisen vähähiilisyyden kasvattamiseen. 

Talotekniikan suunnittelulla vaikutetaan sisätilojen lämpötilaan, ilmankosteuteen, valaistukseen ja rakennuksen energiankäyttöön. Talotekniikassa yhtiö on Suomen markkinajohtaja. Vuonna 2023 liikevaihdosta noin 70 prosenttia tuli talotekniikan suunnittelusta. 

Granlundilla hyödynnetään Tuomo Niemelän konseptoimaa hukkalämmön kierrättämistä hyödyntävää menetelmää, jonka avulla lämmönkulutus on vähentynyt 70–98 prosenttia. Alkuvuoteen 2024 mennessä menetelmää oli hyödynnetty yli sadassa kohteessa, esimerkiksi sairaaloissa, toimistoissa, teollisuuslaitoksisa, kauppakeskuksissa ja noin 60 K-marketissa.

 Ohjelmistot 
Granlund tekee myös kiinteistöalan ohjelmistoja. Sen päätuote on kiinteistön ylläpidon hallintajärjestelmä Granlund Manager, jolla voi seurata esimerkiksi energiankulutusta. Granlund Designer -ohjelmistoa käytetään rakennusalan tietojen vakioimiseen ja hallintaan. Granlundin ohjelmistoja käytettiin vuonna 2021 yli 30 maassa. 

 Palvelut ja konsultointi 
Granlund tekee konsultointia energia-, kiinteistö- ja vasuullisuusasioissa rakennushankkeille ja olemassa oleville kiinteistöille. Se toteuttaa esimerkiksi ilmastoriskikartoituksia kiinteistösijoittajille ja kunnille. Ilmastonmuutoksen myötä sääilmiöt voivat voimistua ja aiheuttaa esimerkiksi kosteus- ja vesivahinkoja, tulvia ja rakennusten kuumenemista. 

 Rakennuttaminen ja valvonta 
Yhtiö toimii myös rakennuttamisessa ja valvonnassa. Liiketoiminta-alue tarjoaa myös palvelua projektinjohdolle sekä toiminnanvarmistukseen, käyttöönottoon, kustannusohjaukseen ja -laskentaan. Granlund toteuttaa myös 4D-aikataulutuksia. 4D-aikataulusuunnittelu on tehty esimerkiksi Kansallismuseon laajennusosan työmaalle ja Laakson yhteissairaalan suunnitteluun.

 Isännöinti 
Granlundin tytäryhtiö Granlund Isännöinti on keskittynyt taloyhtiöiden isännöintiin. Sen palveluihin kuuluu vastuuisännöinti, taloushallinnon palvelut, tekninen isännöinti sekä tarvittaessa myös asiantuntijapalvelut taloyhtiön korjaustoimenpiteiden suunnitteluun.

 Kohteita 
Granlund on ollut suunnittelemassa muun muassa 
Temppeliaukion kirkkoa (LVI)
Helsingin Musiikkitaloa 
Kiasmaa (LVIA-suunnittelu)
Länsimetroa 
Kauppakeskus Triplaa

Yhtiön sairaalakohteita ovat esimerkiksi Uusi lastensairaala, Meilahden sairaalan toimenpidensiiven peruskorjaus, Päijät-Hämeen keskussairaalan RV8, TAYS:n uudistusohjelman toinen vaihe ja KYS Uusi Sydän -sairaala.  

Se on myös ollut muuttamassa VR:n entistä pääkonttoria hotelliksi.

 Tunnustuksia 

Vuonna 2005 Insinööritoimisto Olof Granlund valittiin vuoden sähkösuunnittelijaksi.
Vuonna 2015 LVI-naiset ry valitsi Granlund Consultingin toimialajohtajan, tekniikan tohtori Piia Sormusen Vuoden 2015 lvi-naiseksi.
Marraskuussa 2017 Suomen Rakennusinsinöörien Liitto myönsi RIL-palkinnon Inoroom-leikkaussalikonseptille, jonka suunnittelusta Granlund vastasi.
Joulukuussa 2019 Motiva palkitsi K-ryhmän ja Granlundin kehittämän energiankierrätysjärjestelmän Vuoden Energianerokas 2019 -tunnustuksella. Innovaation ansiosta rakennusten lämmönkulutus pieneni 85–95 prosenttia.
Tuomo Niemelä, Granlundin energiatehokkuushankeosaston johtaja, voitti kansainvälisen Heat Pump City of the Year 2020 -palkinnon hukkalämmön kierrättämiseen liittyvästä keksinnöstään.
Vuonna 2021 Suunnittelu- ja konsultointialan toimialajärjestö Skol ry valitsi Granlundin Mira Lindholmin vuoden nuoreksi konsultiksi. Kilpailussa palkittiin viisi konsulttia.

Lähteet

Aiheesta muualla 
 Yrityksen verkkosivut

Luokka:Suomalaiset suunnittelu- ja konsultointitoimistot
Luokka:Helsinkiläiset yritykset